“โปรเหมียว” สวิงฮอต! หวดเพิ่มอีก 3 อันเดอร์ จ่อผู้นำแค่ 2 สโตรค ศึก HSBC World
“โปรเหมียว” สวิงฮอต! หวดเพิ่มอีก 3 อันเดอร์ จ่อผู้นำแค่ 2 สโตรค ศึก HSBC World
2 พ.ค. 2564

ผู้สื่อข่าวรายงานว่า การแข่งขันกอล์ฟแอลพีจีเอทัวร์ เอเชียนสวิง  “เอชเอสบีซี วีเมนส์ เวิลด์ แชมเปียนชิพ” ชิงเงินรางวัลรวม 1.6 ล้านเหรียญสหรัฐฯ หรือประมาณ 50 ล้านบาท แข่งขัน  29 เมษายน – 2 พฤษภาคม  ที่สนามเซนโตซา กอล์ฟ คลับ นิว ตันจง คอร์ส ระยะ 6,718 หลา พาร์ 72 ประเทศสิงคโปร์
โดยครั้งนี้มีนักกอล์ฟหญิงจากทั่วโลกรวม 69 คน ลงแข่งขัน โดยในจำนวนนี้มีนักกอล์ฟ 5 คน อาทิ “โปรเหมียว” ปภังกร ธวัชธนกิจ,“โปรโม” โมรียา จุฑานุกาล,“โปรแหวน” พรอนงค์ เพชรล้ำ,“โปรจัสมิน” ธิฎาภา สุวัณณะปุระ และ “โปรเม” เอรียา จุฑานุกาล แบบไม่มีตัดตัว
ทั้งนี้การแข่งขันวันที่สาม ( เสาร์ที่ 1  พฤษภาคม 2564) หลิน ซีอวี้  มืออันดับ 86 โลกจากจีน ซึ่งออกสตาร์ทด้วยสกอร์ตามหลัง ปาร์ค อินบี  จากเกาหลีใต้   ผู้นำสองวันแรก  โดยตามอยู่สองสโตรค รอบนี้ทำได้ 7 เบอร์ดี้ เสียไป 2 โบกี้ จบ 18 หลุม เข้ามาอีก 5 อันเดอร์พาร์ 67 แซงขึ้นนำเดี่ยวที่สกอร์รวม 14 อันเดอร์พาร์ 202
ขณะที่ ปาร์ค อินบี  แชมป์สองสมัย พลาดเสียดับเบิ้ลโบกีที่หลุม 16 พาร์ 5 จบที่ 2 อันเดอร์พาร์ 70 รวมสามวันมี 13 อันเดอร์พาร์ 203 หล่นมาอยู่อันดับสองร่วมกับ ฮันนาห์ กรีน มือ 14 ของโลกจากออสเตรเลีย ที่หวดวันเดียว 6 อันเดอร์พาร์ 66 จากการทำ 1 อีเกิ้ล กับอีก 6 เบอร์ดี้ เสียไป 2 โบกี้ ทั้งคู่ไล่จี้ผู้นำเพียงสโตรคเดียว
ด้านนักกอล์ฟไทย ที่ทำผลงานดีที่สุดวันนี้ เป็น “โปรเหมียว” ปภังกร ธวัชธนกิจ แชมป์เมเจอร์รายการ เอเอ็นเอ อินสไปเรชัน  จากสหรัฐ  มือ 13 ของโลก  หวดเพิ่มอีก 4 อันเดอร์พาร์ 68 จาก 5 เบอร์ดี้ เสียโบกี้เดียว จบรอบสามมี 8 อันเดอร์พาร์ 208 ขยับจาก 21 ขึ้นมาอยู่ที่อันดับ 11 ร่วม ตามหลังผู้นำ 6 สโตรค
โดยล่าสุดวันที่ 2 พ.ค.64 ซึ่งเป็นวันแข่งขันที่ 4 ของรายการ “เอชเอสบีซี วีเมนส์ เวิลด์ แชมเปียนชิพ” โดย ณ เวลา 11.57 น. “โปรเหมียว” หวดเพิ่มอีก 6 อันเดอร์พาร์ ทำให้คะแนนรวมอยู่ 14 อันเดอร์พาร์ ตามหลังผู้นำ 1 สโตรค อยู่อันดับ 5 ร่วม

ทั้งนี้แฟนกีฬาชาวไทยสามารถติดตามเชียร์จากการชมการถ่ายทอดสด ผ่านทางช่อง Golf Channel HD2 (ช่องทรู 676) ได้ตั้งแต่ตอนนี้ จนถึง 13.30 น.